Title: พระราชกฤษฎีกา จัดตั้งเทศบาลตำบลบัวใหญ่ จังหวัดนครราชสีมา พ.ศ. 2500

พระราชกฤษฎีกา
จัดตั้งเทศบาลตำบลบัวใหญ่
จังหวัดนครราชสีมา
พ.ศ. ๒๕๐๐

ภูมิพลอดุลยเดช
ป.ร.
ให้ไว้ ณ
วันที่ ๙ กุมภาพันธ์ พ.ศ. ๒๕๐๐
เป็นปีที่
๑๒ ในรัชกาลปัจจุบัน

พระบาทสมเด็จพระปรมินทรมหาภูมิพลอดุลยเดช
มีพระบรมราชโองการโปรดเกล้าฯ ให้ประกาศว่า

โดยที่เป็นการสมควรจัดตั้งสุขาภิบาลบัวใหญ่ อำเภอบัวใหญ่
จังหวัดนครราชสีมา ขึ้นเป็นเทศบาลตำบล

อาศัยอำนาจตามความในมาตรา ๙๕
ของรัฐธรรมนูญแห่งราชอาณาจักรไทย พุทธศักราช ๒๔๗๕ แก้ไขเพิ่มเติม พุทธศักราช ๒๔๙๕
มาตรา ๖ แห่งพระราชบัญญัติสุขาภิบาล พ.ศ. ๒๔๙๕ และมาตรา ๙ แห่งพระราชบัญญัติเทศบาล
พ.ศ. ๒๔๙๖ จึงทรงพระกรุณาโปรดเกล้าฯ ให้ตราพระราชกฤษฎีกาขึ้นไว้ ดังต่อไปนี้

มาตรา ๑  พระราชกฤษฎีกานี้เรียกว่า พระราชกฤษฎีกาจัดตั้งเทศบาลตำบลบัวใหญ่ จังหวัดนครราชสีมา พ.ศ. ๒๕๐๐

มาตรา ๒[๑]  พระราชกฤษฎีกานี้ให้ใช้บังคับตั้งแต่วันถัดจากวันประกาศในราชกิจจานุเบกษาเป็นต้นไป

มาตรา ๓  ให้จัดตั้งสุขาภิบาลบัวใหญ่
อำเภอบัวใหญ่ จังหวัดนครราชสีมา ขึ้นเป็นเทศบาลตำบล มีชื่อว่า เทศบาลตำบลบัวใหญ่
จังหวัดนครราชสีมา

มาตรา ๔  ให้กำหนดเขตเทศบาลตำบลบัวใหญ่
จังหวัดนครราชสีมา ไว้ดังนี้คือ
ด้านเหนือ ตั้งแต่หลักเขตที่ ๑ ซึ่งตั้งอยู่ที่ฟากเหนือของทางหลวงแผ่นดินสายชัยภูมิ
- บัวใหญ่ ตรง กม. ๔๙ เป็นเส้นตรงไปทางทิศตะวันออก ถึงทางรถไฟ ตรง กม. ๓๔๖.๖๐๐ ซึ่งเป็นหลักเขตที่
๒
จากหลักเขตที่ ๒ เป็นเส้นตรงไปทางทิศตะวันออกเฉียงใต้
ถึงฟากเหนือของทางรถยนตร์สายบัวใหญ่ - สามเมือง - หนองตาด ตรงฝั่งตะวันออกของเชิงสะพานข้ามห้วยลิงขี่
ซึ่งเป็นหลักเขตที่ ๓
ด้านตะวันออก จากหลักเขตที่ ๓
เป็นเส้นตรงไปทางทิศตะวันตกเฉียงใต้ ถึงฝั่งตะวันออกของสะพานข้ามห้วยลึก
ซึ่งเป็นหลักเขตที่ ๔
จากหลักเขตที่ ๔ เป็นเส้นตรงไปทางทิศตะวันออกเฉียงใต้
ถึงฟากเหนือของทางเกวียนไปบ้านหนองหัวร่วม ตรงทางแยกไปโรงเรียนเกษตรกรรมเก่า
ซึ่งเป็นหลักเขตที่ ๕
จากหลักเขตที่ ๕ เป็นเส้นตรงไปทางทิศตะวันตกเฉียงใต้
ถึงฟากตะวันออกของทางเกวียนไปบ้านโนพิ้ว ห่างจากทางบำรุงท้องที่บัวใหญ่
ตามแนวทางเกวียนไปทางทิศตะวันออกเฉียงใต้ เป็นระยะ ๓๕๐ เมตร ซึ่งเป็นหลักเขตที่ ๖
ด้านใต้ จากหลักเขตที่ ๖
เป็นเส้นตรงไปทางทิศตะวันตกเฉียงใต้ ถึงฟากตะวันออกของทางเกวียนไปบ้านหนองแจ้งใหญ่
เป็นระยะ ๖๐๐ เมตร ซึ่งเป็นหลักเขตที่ ๗
จากหลักเขตที่ ๗ เป็นเส้นตรงไปทางทิศตะวันตกเฉียงเหนือ
ถึงทางรถไฟ ตรง กม. ๓๔๒.๕๐๐ ซึ่งเป็นหลักเขตที่ ๘
จากหลักเขตที่ ๘ เป็นเส้นตรงไปทางทิศตะวันตกเฉียงเหนือ
ถึงฟากใต้ของทางเกวียนไปบ้านหนองแจ้งใหญ่
ห่างจากทางรถไฟไปทางทิศตะวันตกเฉียงเหนือเป็นระยะ ๖๐๐ เมตร ซึ่งเป็นหลักเขตที่ ๙
ด้านตะวันตก จากหลักเขตที่ ๙ เป็นเส้นขนานกับทางรถไฟไปทางทิศตะวันออกเฉียงเหนือเป็นระยะ
๒,๐๕๐ เมตร ซึ่งเป็นหลักเขตที่ ๑๐
จากหลักเขตที่ ๑๐ เป็นเส้นตรงไปทางทิศตะวันตกเฉียงเหนือ
ถึงฟากใต้ของทางเกวียนเหนือบ้านหนองขาม
ห่างจากฟากใต้ของทางหลวงแผ่นดินสายชัยภูมิ - บัวใหญ่ ในแนวเส้นตั้งฉากไปทางทิศตะวันตกเฉียงใต้
เป็นระยะ ๑๒๐ เมตร ซึ่งเป็นหลักเขตที่ ๑๑
จากหลักเขตที่ ๑๑
เป็นเส้นตรงไปทางทิศตะวันตกเฉียงเหนือจนบรรจบหลักเขตที่ ๑
ดังปรากฏในแผนที่ท้ายพระราชกฤษฎีกานี้
ตามเส้นแนวเขตที่กล่าวไว้ในมาตรานี้
ให้มีหลักย่อยปักไว้เพื่อแสดงแนวเขตด้วยตามสมควร

มาตรา ๕  ให้รัฐมนตรีว่าการกระทรวงมหาดไทยรักษาการตามพระราชกฤษฎีกานี้

ผู้รับสนองพระบรมราชโองการ
พลอากาศโท ม.ม.  เวชยันตรังสฤษฏ์
รองนายกรัฐมนตรี

หมายเหตุ :- เหตุผลในการประกาศใช้พระราชกฤษฎีกาฉบับนี้ คือ
เนื่องจากสุขาภิบาลบัวใหญ่ อำเภอบัวใหญ่ จังหวัดนครราชสีมา มีสภาพเหมาะสมที่จะยกฐานะขึ้นเป็นเทศบาลตำบล
เพื่อให้ราษฎรในท้องถิ่นนั้นได้ปกครองดูแล และทนุบำรุงท้องถิ่นของตนตามระบอบเทศบาล
จึงสมควรตราพระราชกฤษฎีกาฉบับนี้

ฐาปนี/แก้ไข
๘ พฤศจิกายน
๒๕๔๕

ศรินรัตน์/ปรับปรุง
๒๘ เมษายน
๒๕๖๓

อรญา/ตรวจ
๑๐ สิงหาคม
๒๕๖๓

[๑] ราชกิจจานุเบกษา
เล่ม ๗๔/ตอนที่ ๑๖/หน้า ๔๖๘/๑๙ กุมภาพันธ์ ๒๕๐๐